khistorydata/jeongjo-sjw-relations huggingface dataset:
정조 10년
徐龍輔。以訓錬都監言啓曰。依下敎。本局兼內吹三十名等處。各木綿二疋。依例施賞之意。敢啓。傳曰。知道。
정조 10년
徐龍輔。以訓鍊都監言啓曰。今二月二十七日春塘臺殿座時。依兵曹節目。弘化門軍九十名。廣智營軍四十名。待標信除出。把摠尹壽民。哨官洪載權李宜秀率領。設布帳外排立。事畢後還入直所之意。敢啓。傳曰。知道。
정조 10년
徐龍輔。以禁衛營言啓曰。隨駕本營將校軍兵等處。依定奪。乾犒饋磨鍊分給之意。敢啓。傳曰。知道。
정조 10년
徐龍輔。以禁衛營言啓曰。依傳敎。隨駕本營兼內吹三十名等處。木各二疋。依例施賞之意。敢啓。傳曰。知道。
정조 10년
徐龍輔。以御營廳言啓曰。依傳敎。本廳兼內吹三十名等處。木綿各二疋式施賞之意。敢啓。傳曰。知道。
정조 10년
徐龍輔。以御營廳言啓曰。本廳隨駕將校軍兵等處。依定奪。乾犒饋磨鍊分給之意。敢啓。傳曰。知道。
정조 10년
徐龍輔。以御營廳言啓曰。今二月二十七日春塘臺殿座時。依兵曹節目。集春營入直軍五十名內。營直十名除。實四十名。領軍千摠鄭肅良。把摠尹範勳。該入直哨官河龍珠率領。設布帳外排立。事畢後還入直所。而竝待標信擧行。還入直間哨官金鼎猷代直之意。敢啓。傳曰。知道。
정조 10년
徐龍輔。以守禦廳言啓曰。今番隨駕招搖旗差備將校軍兵等犒饋。依傳敎。以乾物磨鍊分給之意。敢啓。傳曰。知道。
정조 10년
徐龍輔。以摠戎廳言啓曰。管城將鄭駿采。昨日政移拜坡州牧使矣。周年內勿許遷轉。旣載大典通編。鄭駿采所帶管城將。仍任。何如。傳曰。允。
정조 10년
徐龍輔。以摠戎廳言啓曰。今番隨駕本廳招搖旗差備將校軍兵等處。依近例。以乾犒饋磨鍊分給之意。敢啓。傳曰。知道。
정조 10년
趙衍德。以義禁府言啓曰。武所參試官柳協基宋景煥沈銖李泰賢申大尹洪樂淵等推考傳旨。啓下矣。柳協基宋景煥李泰賢申大尹洪樂淵等。今方待命拿囚。沈銖下去京畿金浦地云。依例發遣府羅將拿來。何如。傳曰。待待命拿囚可也。
정조 10년
趙鼎鎭。以漢城府言啓曰。本月初四日備忘記內。掩骸之政。久未提飭。必無修擧之理。令廟堂知委京兆。各其坊里。勿論丘壠田畝。凡有土淺露骸處。部官躬往遍察。隨所見掩瘞事。命下矣。初六日。又自政院。發牌本府郞廳口傳下敎內。掩骸事已有申飭。凡古塜之崩頹及脫莎半頹處。一體抄出區別。各部字內草記。無至遺漏事。命下矣。臣謹以前後傳敎內辭意。嚴飭各部官。使之躬審抄報而各部成冊。槪多疎漏。竝爲退送。俾更修報。及發遣本府郞廳。更爲摘奸之由。已陳於日前問啓之對矣。其間各部之改修成冊。已爲齊到。故骸骨之暴露者。古塜之崩頹者。盡數入錄。而若其一節之骸。穿穴之塜。不至大段費力者。則已令各部官。隨所見埋築。至於脫莎半頹處。環郊累累强半如是。故各部所抄。此最爲多。謹就各其字內。一一區別。別單書入之意。敢啓。傳曰。知道。
정조 10년
趙衍德。以刑曹言啓曰。卽接武一所移文。則借講罪人金致咸。代講罪人金宗魯。執捉移送。照律嚴勘云矣。金宗魯。自臣曹依律嚴繩。金致咸。係是出身。令兵曹處之之意。敢啓。傳曰。知道。近來代射人決棍。皆付兵曹擧行。此是傳敎罪人。判堂親執嚴棍。有故則次堂中往語本曹。開坐擧行事。使之定式施行。
정조 10년
趙衍德。以刑曹言啓曰。昨日動駕時。京畿仁川居幼學趙熙泰擊錚於衛外。故取考其原情。則以爲渠之屢代先山。在於通津地。而中間失傳。爲權㒆所占葬。故昨秋以此上言。自京兆。以令道臣摘奸更査。果如上言辭緣。則權哥嚴囚督掘事。覆啓蒙允。而本府府使摘奸後。以兩家各自守護之意。報于營門。而欲成趙墳。則權墳自當陵夷。欲全權墳。則趙墳莫可修築。一次按査。眞僞可覈。果若不爽。則權塜一倂掘移。兼治其破碎碑碣之罪云矣。此事自京兆。旣已覆啓行査。自營邑摘奸處決。則雖有可冤之端。事當呈于營邑。而不此之爲。再次煩籲。雖涉猥屑。旣是山訟。則非臣曹所可擧行。更令漢城府稟處。何如。傳曰。允。
정조 10년
趙衍德。以刑曹言啓曰。昨日動駕時。原春道春川居幼學李春成。擊錚於衛外。故取考其原情。則以爲渠之傳來畓十九斗落。田一日耕之地。文世昌偸賣於京人崔昌胤處。故昨年呈于京兆。所失田畓盡推矣。昌胤嗾囑春川官。還爲勒奪。三日耕田。十斗落畓。本邑人金春京。亦爲奪取。乞令推給云矣。似此至微至細之事。至有鳴金之擧。民習萬萬無嚴。李春成猥越之罪。自臣曹考律嚴勘。本事旣自京司決給者。則本官之又覆橫奪。有此稱冤紛紜之端。極爲乖當。而遠外事情。有難詳知。令道臣。從公決處。何如。傳曰。允。
정조 10년
趙衍德。以刑曹言啓曰。昨日動駕時。慶尙道昌原居良人金弼瑞。擊錚於衛外。故取考其原情。則以爲渠等所耕畓七十七結二十三負。卽龍洞宮折受者。而宮監宋大觀。逐年下來。恐喝勒捧。而該宮所納稅錢。只是六百四十兩。大觀所捧。爲七百七十二石。色落條加捧六百五十七石九斗。則都數爲八百三十石九斗。假使每石二兩折價。爲一千六百兩九錢。計除元上納六百四十兩。則餘數爲九百六十兩九錢。宮監浚民之罪。照法嚴繩。畓稅。自該邑收送戶曹。出給該宮。丙申以後偸食。竝卽推給云矣。此事昨秋臣待罪本曹時。內需司牒呈內。鄭碩觀金弼瑞等。宮屯免稅處。稱以渠輩田土。敢生橫奪之計。收歛屯民。欲爲擊錚刑配懲後事。入啓蒙允云。故鄭金兩漢。捉來嚴問。則渠之上來。非爲擊錚。不過欲呈京司之意。極口發明。故姑從申令之義。竝施嚴杖後。以日後若有擊錚之擧。則斷當刑配事。捧侤音嚴飭放送矣。今此弼瑞不知懲畏。肆然鳴金。不但事非四件。極涉猥越。究其情狀。尤甚痛惡。原情勿施。其非理作梗之罪。依昨年侤音。嚴刑遠配。何如。傳曰。允。
정조 10년
趙衍德。以刑曹言啓曰。昨日動駕時。黃海道長淵居幼學姜載坤。擊錚於衛外故取考其原情。則以爲渠等田畓。在於本縣三防者。合爲三十餘結。一則昭顯宮之地。而臨昌臨城兄弟分執。自雍正甲寅。各家斥賣民人。一則仁城君賜牌地。而分衿於女壻南壽星。去庚辰年斤賣於民人。已爲民田矣。李殷佐朴再綏崔景瑞等。謂以逆坦落漏土地。欺罔勳府。有此勒奪之擧。大抵再綏輩。前後陳告於戶曹勳府。竝爲五次。而何幸海氓。不爲見失。五度得訟。則再綏輩爲此非理之事。而臨昌臨城外孫。各處子孫之居京居鄕者。謂之蕩殘無餘。難以推尋。終焉僞名呈官。元無斥賣云。兩年三稅。往牒所無。而瞞告勳府。恐喝營邑。一則再綏。二則景瑞也。今番査事。臨城仁城兩房之土。則以臨昌外孫未及來卞之。故道臣尙不査實。臨昌之外孫。見在京中。一番推問。可知其斥賣與否。特察殘氓之冤。再綏等橫奪民田之罪。照法嚴勘。田土出給民人。使之耕農云矣。姜載坤。昨年四月。以此事擊錚。故令道臣詳査報來後稟處事。覆啓蒙允。行會本道。該道以待秋成打量以報之意回移。而姑未報來矣。載坤不待報査。今又鳴金。非但民習之無嚴。原情中語多侵斥勳府者。尤萬萬痛惡。其罪狀。照法嚴勘啓下査事。至今稽滯。事涉駭然。前後道臣。一倂推考。使之斯速報來。何如。傳曰。允。
정조 10년
趙衍德。以刑曹言啓曰。昨日動駕時。西部居幼學李之忠。擊錚於衛外。故取考其原情。則以爲渠父萬軾。丙午定配茂山。甲辰春有量移之命。而因自下覆逆。未得恩敎之頒布。昨年擊錚。本曹請勘。而特命分揀。仍有申飭該府。依前下敎擧行之敎。該府不爲擧行。尙未蒙恩云矣。萬軾之當初竄配。已是薄勘。該府之前後覈逆。旣出公議。則屢次鳴金。敢請放釋者。跡涉放恣。萬萬痛惡。其在嚴隄防懲猥越之道。不可以爲父呼籲。有所參恕。原情勿施。自臣曹考律重勘。何如。傳曰。依前批旨擧行。可也。
정조 10년
趙衍德。以刑曹言啓曰。昨日動駕時。北部居童蒙張晩興。擊錚於衛外。故取考其原情。則以爲其父運昌。以兵曹書吏。馬牌出給朴廷臣事。橫罹重辟。四次刑訊。將至杖斃之境。而其父晩差本曹書吏。數年使役。未諳前例矣。壬寅春。自宗親府。給馬關文來到。故告課於本曹堂上。則以爲該宮給馬。不可干涉。仍爲退題。故渠父緣由告課宮房次進去。則朴廷臣。又給公事曰。各宮房恩賜田奴給馬往來。前例有之。從傍威脅。萬端恐喝。故渠父不知其馬牌所重。只信其上司公文。成給把上。不過自免罪科。實非故犯。伏乞明査處決云矣。張運昌。身爲兵曹書吏。朴廷臣處。連受賂物。私自和應。暗藏踏印之空紙。把上改塡月日。僞着手押。圖出馬牌。出給廷臣。至於三次之狀。兵曹及本曹推問時。箇箇承款。及其結案。敢爲求生之計。甘作日次之囚。一反前說。推諉宮監。已是擰慝。而今又全事粧撰。縱子呼籲。尤極痛駭。原情勿施。何如。傳曰。允。
정조 10년
趙衍德。以刑曹言啓曰。昨日動駕時。京畿楊州居幼學李範祚。擊錚於衛外。故取考其原情。則以爲渠以宗班代盡之後。流寓楊州。已至七代。而其從兄鼎祚。充定旗牌官。其兄植祚。屬於軍官。所謂番錢。發差督納。渠以璿泒後裔。入於賤籍。萬萬冤抑云矣。旗牌官與官軍。旣非賤役。且此等微細之事。呼訴營邑。未爲不可。而不此之爲。肆然煩籲者。極涉無嚴。原情勿施。其猥濫瀆擾之罪。照法勘處。何如。傳曰。允。
정조 10년
趙衍德。以刑曹言啓曰。昨日動駕時。北部居童蒙李春益。擊錚於衛外。故取考其原情。則以爲其父聖得。因尹師洧之慫慂。江華運石船一隻。新備代納後。使師有下送造船。而雜物浮費。殆近千金。得載稅穀。依約分利。則仍爲逃走。以子代囚。惠廳上納。多負欠縮則乃以同事樣誣訴。其父則拘囚多被笞杖。殘命難保云矣。其父聖得。果因師洧慫慂之說。多費千金之財。中間見欺。仍以被拘。則師洧欺誣之狀。雖甚痛惡。本事旣關於惠廳。則不爲呼訴於該廳。乃敢縱子呼籲於淸蹕之下者。萬萬猥越。原情內辭緣勿施。其冒濫天聽之罪。考律勘斷。何如。傳曰。允。
정조 10년
趙衍德。以刑曹言啓曰。昨日動駕時。全羅道南原居幼學金圭完。擊錚於衛外。故取考其原情。則以爲南原一境六條弊端。一一臚列。而其一。紙所難支之弊也。其二。保民廳米。以錢代捧之弊也。其三。烟戶廳取用還上米之弊也。其四。遺惠錢給債之弊也。其五。還上米。稱以三廳債。作錢以用之弊也。其六。田稅米太。咸悅官執錢之弊也。伏乞紙所及三廳釐正事。特令廟堂。從便區劃。以活南民云矣。旣非四件內事。而挺身鳴金。極涉猥越。事係民瘼。不敢直請勘律。而原情內所論列。儘如其言。則雖是弊瘼之大者。身爲時任鄕所。所納文書。踏印而無着署。亦涉殊常。不可仍而置之。令本道臣。詳査啓聞後稟處。何如。傳曰。允。
정조 10년
趙衍德。以刑曹言啓曰。昨日動駕時。京畿豐德居寡女金召史。擊錚於衛外。故取考其原情。則以爲渠夫盧福星田畓。與李健燮田畓。同時入陳於坡州舊長陵火巢內。而故相臣徐志修爲戶判時。健燮畓價一半。則錢木參半出給。一半則以楊口畓代土出給。渠夫身死已久。田畓價本與代土間。無出給之事云矣。昨年因金召史擊錚。旣自戶曹。以文獻無徵。草記勿施。則已經稟處之事。又復擊錚。極涉猥越。所當考律勘處。而旣稱幼學之妻。姑爲參酌嚴飭放送。何如。傳曰。允。
정조 10년
行大司憲洪良浩。應敎趙濟魯。副應敎鄭萬始。持平洪聖淵。獻納李師濂。校理柳孟養洪義浩。副校理鄭大容申馥。正言李羽晉金載翼。修撰李晴成種仁。副修撰金啓洛金履翼啓曰。請黜置罪人鄭致達妻。亟令王府。快正典刑。以洩神人之憤。請物故罪人德相。亟施孥籍之典。請還寢黑山島圍籬安置罪人龜柱羅州牧定配之命。仍令王府。設鞫嚴問。快正王法。答三司曰。不允。
정조 10년
行大司憲洪良浩。持平洪聖淵。獻納李師濂。正言李羽晉金載翼啓曰。請養遂獻遂。竝令王府。設鞫嚴問。還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請亟寢煥億島配之命。仍令王府。加刑得情。快施王章。請物故罪人衡。亟命王府。施以孥戮之典。請梟示罪人烱采。亟命王府。快施孥戮之典。請正刑罪人福榮。亟令王府。快施孥戮之典。請亟令王府。夏賊之親屬奴傔及連伊夫妻。竝嚴加鞫問。亟寢夏賊子女待年用法之命。大逆不道罪人斗恭親屬應坐之類。一依适雲例擧行。英材斗恒。更令王府。設鞫嚴問。期於得情。快正典刑。答兩司曰。不允。
정조 10년
持平洪聖淵啓曰。請大靜縣爲奴罪人金壽賢。依律處斷。請興陽縣爲奴罪人河翼龍。亟令王府。設鞫得情。快正王法。請薪智島荐棘罪人瑩中。設鞫嚴問。快施當律。請物故罪人國榮。亟施孥籍之典。請尹得孚。嚴鞫得情。請亟寢煥九島配之命。卽令王府。拿來嚴鞫。快正典刑。請還寢李魯春絶島安置之命。亟命王府。設鞫嚴問。期於得情。請物故罪人德夏。亟施孥籍之典。請亟寢文載質李昌順李昌京。宋斗一金命卜洪達洙等酌處之命。仍令王府。設鞫嚴問。鈎得根因。快正王府。新除授掌令安鼎大。時在忠淸道沔川地。請斯速乘馹上來事下諭。答府曰。不允。李魯春事。亟停勿煩。下諭事。依啓。
정조 10년
正言金載翼啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍。亟命王府。設鞫得情。快正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請恒善支屬。亟命散配。時謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。快施當律。請巨濟府絶島安置罪人朴宗集。極令王府。拿鞫得情。施以當律。請逆賊尙魯。亟施孥戮之典。請物故罪人國榮。亟施孥籍之典。請爲奴罪人夢麟。定配罪人崔鍾岳。放送罪人鄭聖休。亟令王府。更爲設鞫。期於得情。各施當律。請尹得孚。亟令王府。嚴鞫得情。請李光殷。設鞫嚴問。期於得情。施以當律。請渭原郡定配罪人烱魯。極寢發配之命。仍令王府。設鞫得情。快正王法。請還寢煥程煥九島配之命。仍令王府。竝爲拿來。嚴訊取服。各施當律。請亟寢李魯春島配之命。仍令王府。設鞫嚴問。期於得情。請物故罪人德夏。亟施孥籍之典。請亟寢文載質李昌順李昌京宋斗一金命卜。洪達洙等酌處之命。仍令王府。設鞫嚴問期於得情。鉤得根因。快正王法。請還發配所罪人宋迪中。依前嚴囚。以待結末。答院曰。不允。李魯春事。亟停勿煩
정조 10년
刑曹啓目。擊錚人李文緝原情云云。所供如此。上裁。何如。判付啓。無論訟理曲直。先朝庚戌年傳敎。旣若是嚴截。則平夷處之起築。掘移處之還葬者。國綱所在。不但駭痛。違越受敎。厥罪何居。本牧之不能痛禁。致煩登聞。亦可謂駭然。令該道伯。査問本牧。明日內狀聞事。分付爲良如敎。
정조 10년
刑曹啓目。擊錚人李思春原情云云。所供如此。上裁。何如。判付啓。觀此原情。不可謂一邊言之難信。營題旣如此。則曲直可知。族派又如許。則强弱可知。該倅之如是推諉。極爲怪底。令道伯。別定剛明官。詳査決給後狀聞事。分付爲良如敎。
정조 10년
應敎趙濟魯。副應敎鄭萬始。校理柳孟養洪義浩。副校理鄭大容申馥。修撰成種仁李晴。副修撰金啓洛金履翼等箚曰。伏以。日昨。伏見傳敎下者。有鄭妻出置所。遣中使看病之擧。噫嘻。此何事也。夫以鄭妻之千罪萬惡。迄未快施王章。尙令偃息近畿者。已是古今之所未有。神人之所同憤。而殿下不惟不從三司之請。乃反以恩掩義。過加容貸。至有此萬萬過擧。臣等相顧愕眙。誠不料殿下之屈法伸私。一至此也。噫。元惡大憝。罪在必誅。問訊疾病。事係優恩。豈可以非常之優恩。施之於必誅之凶賊乎。此莫非殿下乾斷不足。寬仁太過之致。臣等竊恐若此不已。則義理之愈晦。已無可言。而聖德之貽累。亦云非細。衷憤所激。繼切憂歎。玆敢相率聯籲。仰瀆崇聽。伏願殿下。繼自今。每於此等處。深留聖意益嚴隄防。仍允合辭之請。以絶亂本焉。答曰。省箚具悉。往自法恩自恩。時卽問遺。疾病存恤。卽當然底事。爾等在論思之地。猶於勸予爲之。乃反聯箚論陳。惜手不熾事。曾讀前輩奏箚也。
정조 10년
提學趙㻐疏曰。伏以。臣辜恩負國。積罪未勘。杜門訟愆。餘悚尙切。乃於千萬意外。忽伏奉奎章閣提學除授之命。臣於是驚惶怵惕。罔知所以自措也。噫。是職也地淸望峻。遴選甚重。歷數前後除拜之人。未嘗有鹵莾如臣蔑裂如臣。而濫廁於其間。則今玆恩命。何爲而及於臣身哉。況內閣之新設。實出於我聖上右文之至意。將以掄淸朝之名流。賁一代之治象。凡厥瞻聆。罔不聳動。而設官未久。乃有此誤恩。其爲累聖簡而玷官名。果何如也。臣聞之典不可僭。義不可壞。在上者不當授而授焉。則恩典僭矣。在下者不當受而受焉。則義分壞矣。典僭義壞。則朝家將何以爲治。而臣亦將何所藉手而事君乎。召牌之下。末由趨進。不得不冒死陳籲。伏乞聖慈。特垂俯諒。亟許還收新命。以重官方。千萬幸甚。答曰。省疏具悉。置之是職。意豈隅爾。卿其勿辭行公。仍傳曰。二提學批下。自本閣牌招察任。
정조 10년
直閣鄭大容疏曰。伏以。臣於日昨。伏奉除旨。以臣爲奎章閣直閣。適値幸行隔宵。瀆擾是懼。章皇出肅。隱默就列。而私心悚蹙。歷日靡定。噫。臣之人儱侗而無所當。臣之才魯鈍而無所成。落拓半世。僥倖一第。而偏蒙拂拭。屢叨華顯。四朔之間。五遷其職。涯分固已濫矣。踐履亦太驟矣。新除職名復豈臣夢想所到哉。夫內閣之官。責任尤重。肅奉御眞。尊閣宸章。語其地則至深嚴也。論其選則極請顯也。自非望實俱隆文藝夙著者。曾未或與焉。故直閣之有窠。今且數年。蓋將待其人而備其官也。今忽苟然授之於如臣鄙微者。則是豈朝廷愼簡之意哉。臣之再從祖臣志儉。嘗居閣職也。輒曰。人不足以稱其器也。才不足以勝其任也。自視欿然。情溢于辭。耳目所記。宛如昨日。況臣之材識。萬萬不及於臣之從祖。則顧何敢冒承匪據。以自安於心乎。仍竊伏念朝家用人。必詢事考績。以黜幽陟明。此古昔所以得賢而亮工也。臣之出入筵席。僅一再遭矣。則聖上於臣。容有未及察矣。周旋班次。纔三數月矣。則廷僚於臣。蓋多不及知矣。至於居官任職。雖按例遵行之事。曾蔑分寸之自效矣。迺以淸朝峻選。不求於已察已知之賢能。而歸之於百無肖似之藐然新進。名途之積薪。莫斯爲甚。微器之濫觴。無與臣比。臣身顚沛。縱不自恤。獨不念累則哲之明。貽乃僚之羞乎。反覆思惟。義難仍冒。玆敢猥入文字。仰暴衷懇。伏乞聖慈。天地父母。將臣所帶直閣之任。亟賜鐫免。以重官方。以安私分。不勝幸甚。答曰。省疏具悉。授爾是任。念爾從祖。爾之文華。亦聞於桂坊薦剡時。爾其勿辭。從速察職。
정조 10년
丙午二月二十六日巳時。上御重熙堂。軍士房承旨入侍時。右承旨徐龍輔。假注書金祖淳。記事官李崑秀尹行任。檢敎直閣徐鼎修。以次進伏訖。上曰。右捕將趙圭鎭。牌招聽傳敎。出榻敎命書傳敎曰。政官牌招開政。禧陵孝陵陵官陞六一人外。皆不出代。竝付司果。禧陵參奉之代今日政以府院君奉祀孫。承傳人擬入。因此聞府院君墓制貶葬。尙在未復中。府院君爲勳臣。其祖鈴平君。又爲勳臣。其後孫忠愍公廷俊。以承襲君。又循節於适變。而旌贈之典。亦未擧行云。在朝家念舊之政。可謂欠事。令該曹詳問草記稟處。又思之。錦城府院君。卽孝陵國舅。而仁聖王后私親也。聖后享壽六旬。至宣廟朝乙巳群賢伸雪之時。聖后亦皆逮視。況昨日仁宗朝誕辰也。以是日拜是陵。事不偶爾。錦城府院君奉祀孫。卽令兩銓及京兆。訪問草記。相當窠今日政調用。命書傳敎曰。職務相妨。兵曹參議徐鼎修許遞。上曰。左捕將出代間右捕將兼察。出榻敎命書傳敎曰。幸行時御乘及轎馬。本是專管擧行。而御乘則只以一疋仍把。事未前有。至於轎馬。全不調習。致有霜曉馬坐之擧。駭瞻姑舍是。國綱無可言。該掌郞官。不但除拜屬耳。有大臣提擧或慮以此引義。姑不處分。全由於不善調習之致。馬醫司僕等。嚴加勘律之意。一提調知悉。上曰。新除授捕盜大將李邦一牌招。傳授命召大將牌。傳令牌。亦爲傳授。出榻敎命書傳敎曰。不過格例間申飭。禁衛大將姑勿出代。出代間都提調摠察事。從事官發牌聽傳敎。以慶尙監司狀啓。丹城縣民家燒燼事。命書傳敎曰。拔例顧助。期於奠接事。令廟堂行會。上曰。右副承旨入侍。出榻敎賤臣承命出。與趙衍德偕入進伏。上曰。咸鏡監司入侍。出榻敎賤臣承命出。與鄭民始偕入進伏崑秀曰。日省錄文書漸益浩繁。而每日各項啓下公事名目多岐。輒有遺漏之慮。臣意則依政院之出朝報例。凡係當入日省錄者。無論狀啓草記啓目。以日省錄三字。成出小條。本閣抄出時。隨卽印識。以爲憑考之地。似合事宜。而有難擅便。故敢此仰達矣。上曰。依爲之。出擧條民始曰。前營將李漢佐。將以褊裨帶去。而方帶兼司僕將之任。不得直爲啓請。敢此仰達矣。上曰。改差。可也。出擧條民始曰。撥路設置不輕。而似聞直北撥路近益稽滯。已極駭然。而甚至於公事之下去者。狀啓之上來者。或有拆見之弊云。不可不別加嚴飭。此後復有此等之事。則撥將。自臣營當爲推治。而不飭之守令。雖係他道。斷當狀聞論罪之意。爲先出擧條另飭。何如。上曰。依爲之。出擧條命書榻敎曰。禁軍將李漢佐改差。仍命退。諸臣以次退出。
정조 10년
丙午二月二十六日申時。上御重熙堂。坐直承旨入侍時。左副承旨趙衍德。假注書金祖淳。記事官李崑秀尹行任。以次進伏訖。命書傳敎曰。藥房提調許遞。今日政差出。上敎賤臣曰。趙㻐李命植之曾入於內局提調望與否。問於吏批以來。賤臣承命出問還奏曰。皆不曾擬望云矣。上曰。明日出宮門路。以貳極門爲之。出榻敎命退。諸臣以次退出。
정조 10년
行都承旨沈豐之坐。左承旨李亨元坐。右承旨趙鼎鎭坐。左副承旨洪仁浩奉命在外。右副承旨趙衍德坐直。同副承旨李敬一坐直。注書金孝建仕一員未差。假注書金祖淳仕直。事變假注書李儒修仕。
정조 10년
上詣春塘臺。重試對擧別試文武科殿試罷後。奎章閣政院玉堂藥房口傳問安。答曰。知道。
정조 10년
趙衍德啓曰。今此式年文科覆試講經一所試官望中參試官洪樂淵申大尹。方在禁推中。而混同擬入。大是不察。禮曹當該堂上推考警責原單子。使之改付標以入。何如。傳曰。允。
정조 10년
傳于李敬一曰。武所命官。行司直李命植爲之。
정조 10년
趙衍德啓曰。右承旨徐龍輔。今日不爲仕進。卽爲牌招。何如。傳曰。許遞。前望單子入之。
정조 10년
兵曹口傳政事。副司直徐龍輔單付。
정조 10년
全羅監司狀啓。三月令進上洗鱗石首魚。節候尙早。限內不得封進。惶恐待罪事。傳于李敬一曰。勿待罪事。回諭。
정조 10년
左邊捕盜大將李邦一。以武二所試官。慕華館出去矣。所佩命召及大將牌傳令牌。來請還納。何以爲之。敢稟。傳曰。仍佩往來。
정조 10년
李敬一。以禮曹言啓曰。今丙午式年文科覆試講經試官望。今日本曹三堂。同議擬入。而參判李文源奉命在外。參議李祖承。身病猝重。不得進參云。參議令政院稟旨牌招。以爲備員擬入之地。何如。傳曰。參議許遞。政官卽爲牌招。開政差出。待下批牌招。先擬入後謝恩。
정조 10년
李敬一啓曰。右副承旨趙衍德。今方入侍矣。臣吏兵批兼進之意。敢啓。傳曰。知道。
정조 10년
有政。吏批。判書金魯鎭進。參判李秉模進。參議金宇鎭牌不進。同副承旨李敬一進。以吳大益爲大司諫。李濟萬爲執義。洪樂恒爲掌令。朴天衡爲禮曹參議。宋益休爲柒谷府使。
정조 10년
兵批。判書徐有隣試官進。參判蔡弘履侍衛進。參議未差。參知柳誼入直進。右承旨趙鼎鎭進。副司直李祖承權。管城將鄭駿采。竝單付。
정조 10년
再政。吏批。以尹蓍東爲工曹參判。鄭宇淳爲右尹。權以綱爲刑曹參議。姜爲司僕正。典籍單朴猷煥。典設別提單姜聖佑。已上文武科壯元。
정조 10년
李敬一啓曰。今此文武科覆試一二所監試官。兩司各一員。當爲進去矣。大司諫吳大益。司諫兪彦脩。執義李濟萬牌不進推考傳旨及罷職傳旨。今方捧入。而掌令安鼎大。持平閔彝顯。俱在外。正言李羽晉受由。無以備員受點。大司諫吳大益。更以牌招。山林外在外及受由臺諫。合有變通之道。何以爲之。敢稟。傳曰。在外臺諫許遞與踏下之代。前望單子入之。待下批牌招察任。
정조 10년
臺諫前望單子入之。大司諫權以綱。掌令趙濟魯落點。
정조 10년
趙衍德啓曰。今此親臨春塘臺。丙午重試對擧別試武科殿試時直赴人金世完崔尙燁李重薰李得明鄭尙得金相禧鄭宗順金重弼崔春得邊國良李成春朴哲輝劉振澤兪李得文宗瑞成宜顯崔邦吉金潤郁丁守得具哲民吳繼順金鼎彩鄭觀得金興國全泰郁鄭臣弼崔致道金尙弼劉大寬姜彙喆許樞丁得泰羅元春金聲和都喜甲石文起等錄名單子。無祿不呈。竝依例陳試之意。敢啓。傳曰。知道。
정조 10년
以京畿監司啓本。金宗浩捧供事。傳于李敬一曰。待考訊限滿。決杖定配。以懲頑民不畏法之習事。回諭。
정조 10년
都承旨前望單子入之。沈豐之落點。
정조 10년
兵曹參知前望單子入之。李東馨落點。
정조 10년
李敬一啓曰。監試官大司諫吳大益。再牌不進。推考傳旨。今方捧入。而正言李羽晉受由。無以備員受點。大司諫吳大益。事當更請牌招。而係是一日三牌。何以爲之。敢稟。傳曰。竝許遞。前望單子入之。待下批。以監試官。卽爲出牌。
정조 10년
臺諫前望單子入之。大司諫李謙煥。正言申馥落點。
정조 10년
兩司前望單子入之。執義趙弘鎭。掌令金熙朝。司諫鄭萬始落點。
정조 10년
玉堂前望單子入之。副校理洪樂恒落點。
정조 10년
李敬一。以吏曹言啓曰。因本曹草記。平安道改號當否。就議廟堂。更爲指一稟處事。批下矣。州號旣降。道名隨改。自有他道已例。而至於兩西。則蓋因彼境所隣接。客使所往來。文簿自多掣肘。道號從仍舊貫。臣曹之只據他例。初未措辭。誠有矇然之失。而大臣之意。亦以依前仍置爲當云矣。敢啓。傳曰。知道。
정조 10년
李敬一。以禮曹言啓曰。今此丙午式年文科覆試講經試官。今方磨鍊。而堂下無故可擬之人乏少。依近例。以堂上官。通融備擬以入。而其中時無職名人。令該曹口傳付軍職。何如。傳曰。允。
정조 10년
李敬一。以禮曹言啓曰。今此丙午式年文科覆試講經一所。設場於本曹矣。上直郞廳。依例朝房直宿之意。敢啓。傳曰。知道。
정조 10년
李敬一。以禮曹言啓曰。傳曰。安東府先正文正公金尙憲西磵祠宣額日。遣近侍致祭。朝因納言疏語。到文忠節義。有所起感。際此賜額文正之祠。事可謂不偶然。江華忠烈祠卜日致祭。守臣旣兼閣臣。還營時受香下去。設祭後形止。使之狀聞。以示朝家尙風敎之意事。命下矣。江華府忠烈祠致祭吉日。令日官推擇。則來三月初三日爲吉云。以此日擧行。而祭文令藝文館撰出。祭物及執事官。令該府差定進排事。竝以分付。何如。傳曰。允。
정조 10년
李敬一。以兵曹言啓曰。丙午式年武科覆試試官。今方磨鍊擬入。而武臣當品中。擬望之人乏少。曾經堂上兵使。竝擬以入之意。敢啓。傳曰。知道。
정조 10년
李敬一。以都摠府言啓曰。都摠管李在簡。以刑曹判書本曹坐起。晝仕出去之意。敢啓。傳曰。知道。
정조 10년
李敬一。以司饔院監膳提調意啓曰。濟州牧所封二月令進上。今日來到本院。而開櫃看品。則各殿所封物種中。靑橘。擧皆糜爛色變。雖是越海之物。莫重進上。循例捧入。極涉未安。何以爲之。敢稟。傳曰。仍爲捧入。
정조 10년
李敬一。以奉常寺提調意啓曰。濟州封進來三月令宗廟薦新靑橘來到。臣進詣看品。則元數二百七十箇。擧皆腐傷。箇箇色變。故多般淨洗。而若多洗則至於皮脫。小洗則變色猶復如前。雖欲擇封。不但無一箇可擇。又生腐臭。不得已全數退送。薦獻物種。何等至重。而不謹封進。有此全退。莫重薦進。至於闕封之境。事未前聞。亦極驚駭。當該封進官濟州牧使尹得逵爲先罷職。其罪狀。令攸司稟處。何如。傳曰。允。
정조 10년
趙衍德。以司僕寺一提調意啓曰。依下敎。內寺下屬。分揀放送。駕轎馬定立後。不善調習。馬醫司僕朴廷輝任世芳金泰協。一傡決棍五度。馬籍色執吏書吏方處和。決棍十度。正差備理馬李德興。移法司照律定配。其餘理馬養馬等。分揀。本寺僉正洪義榮處。以傳敎內辭意。各別嚴飭之意。敢啓。傳曰。知道。
정조 10년
李敬一。以武殿試試官意啓曰。原榜初試擧子載寧居朴宗大。使安岳居宋光玉代射。而現發出入格之後。捉付禁亂所。榜目中拔去之意。敢啓。傳曰。知道。
정조 10년
趙衍德。以漢城府言啓曰。錦城府院君奉祀孫。卽令兩銓及京兆。訪問草記事。命下矣。臣卽令五部。遍搜坊曲。且爲探問於其傍孫家。則以爲錦城府院君奉祀孫師潤。居在水原府眞木里云。故取考潘南朴氏族譜。師潤果爲府院君直派九代孫。而又考水原屢式帳籍。則元無師潤入籍處。自臣府無以詳知。卽令水原府。訪問本面里。其戶籍譜系及存沒與否。詳査狀聞之意。分付畿營。何如。傳曰。詳査狀聞事。分付畿伯。可也。
정조 10년
趙衍德。以訓鍊都監言啓曰。今番陵幸回鑾閱武時。馬匹捉得壯勇衛李弼忠木一疋。器械奪取壯勇衛方仲碩等十六人。各布一疋。人馬捉得本局軍三名。各木二疋。擒人軍二十名。各木一疋布一疋。馬匹捉得軍十六名。各木一疋。器械奪取軍十九名。各布一疋。依啓下單子施賞之意。敢啓。傳曰。知道。
정조 10년
李亨元。以訓鍊都監言啓曰。今番幸行時。隨駕將校軍兵及武藝別監別技軍等處犒饋。依定奪。以乾物磨鍊分給之意。敢啓。傳曰。知道。
정조 10년
趙衍德。以禁衛營言啓曰。本營器械奪取人別單。依他軍門例施賞事。判下矣。器械奪取人八名等處。各布一疋。依訓局例施賞之意。敢啓。傳曰。知道。
정조 10년
趙衍德。以義禁府言啓曰。珍島前郡守李慶麟。拿問重勘事。傳旨。啓下矣。李慶麟。以柒谷府使。方在任所云。依例發遣府書吏拿來。何如。傳曰。允。
정조 10년
趙衍德。以刑曹言啓曰。罪人效忠生父生同生及養子金福起。俱在全羅道海南縣。養子李福奎。時在忠淸道燕岐縣。故待其捉來嚴囚之意。草記蒙允後。不時掩捕。罔夜捉送事。發關各該道矣。罪人福奎。今自燕岐縣。定將吏押來。爲先具枷杻嚴囚之意。敢啓。傳曰。知道。
정조 10년
趙衍德。以刑曹言啓曰。罪人效忠生父生同生及養子福起等。俱在全羅道海南。待其捉來嚴囚之意。草記蒙允後。不時掩捕。罔夜捉送事。發關該道矣。卽接全羅監司李在學移文。則效忠生父孫貴榮。生同生弟孝元及養子金福起。執捉上送。效忠生三寸叔孫昌榮。亦在海南縣。故嚴囚縣獄云矣。貴榮孝元福起等。爲先具枷杻嚴囚。效忠支屬。當初査出時。效忠入於其養父申漢章率下之故。生家支屬。査問於效忠家直行伊。始爲覈得。行會本道。而伊時行伊之掩諱昌榮。不爲現告者。究厥情狀。萬萬痛惡。行伊嚴刑究問。雖以該道事言之。凶逆支屬旣已査出。則以其名漏關文。不爲一例捉上。事涉疎漏。當該道臣。推考警責。罪人孫昌榮。卽爲分付道臣。一體捉來嚴囚之意。敢啓。傳曰。知道。
정조 10년
趙衍德。以刑曹言啓曰。因罪人效忠家直與子婦等捉囚事。草記家直等爲婢事。命下矣。依傳敎。效忠家直行伊。慶尙道順興府。子婦明任。原春道寧越府。阿只。黃海道康翎縣。竝爲婢定配。卽爲押送之意。敢啓。傳曰。知道。
정조 10년
判府事徐命善箚曰。伏以。仙寢展謁。誠禮克伸。天氣淸和。回鑾萬安。歡忭之忱。大小攸同。臣於陪班歸後。病情猝劇。藥院起居。試官牌召。俱未祇赴。自犯逋慢之科。病裏悚恐。如添一症。迺於此際。伏見傳敎下者。臣之罪尤萬萬不容於誅矣。噫。御乘事體。至爲重大。揀備之精。調習之勤。不但有司奉公之義。亦係臣子效誠之地。而臣之待罪太僕。十年于玆。一味憒憒。全不事事。董飭無素。牧養失宜。前後癏職之罪。輒蒙匿瑕之恩。每一思惟。感悚交中。至於今番擧行。尤不成樣。御乘兩望之不合。仍舊駕轎三雙之未盡調馴。臣於旗軍洗馬之日。已與僚堂。相對惶悶。而未得替代之道。終至備數之境。以致御坐不便。玉體欠寧。若論臣罪。嶺海猶輕。而不惟不罪臣。以臣之故。竝宥郞官。惶汗之餘。感涕自迸。聖恩愈隆。臣罪愈著。泥首金吾。惟鈇鉞是俟。史官辱臨。荐下開釋之敎。屢事瀆撓。亦涉猥越。雖不得不退歸私次。而罪犯自如。危蹙冞切。玆敢冒入文字。仰請處分。伏乞聖明。亟降威罰。重勘臣孤負職事之罪。以嚴邦憲。以安私分。千萬幸甚。答曰。省箚具悉卿懇。本寺之前此不至僨誤。賴卿隨事修擧之力也。今番轎馬事。蓋因郞吏怠懶而然。在卿何有。卿須安心勿辭。仍傳曰。此批答遣吏官。傳諭于司僕一提調。
정조 10년
領敦寧洪樂性疏曰。伏以。祗謁仙寢。聖慕克伸。日吉辰良。回鑾萬安。臣民慶忭。曷有其極。第臣釁負旣重。誅罰未加。雖不敢揚揚彈束。迎送道在。以穢淸蹕之路。以犯無嚴之科。而亦不敢偃便在遠。趨伏田畝之間。少伸犬馬之忱。遙瞻羽旄。徒切戀結。有臣如此。生不如死。仍伏念臣不忠不誠。按獄無狀。罪陷罔赦。萬殞猶輕。泥首金吾。未蒙重譴。迸出城外。縮伏俟勘。堂疏臺箚。次第迭發。而繼以有三司之啓。公議至嚴。聲罪至重。臣於是驚惶震懍。尤不容遲徊於城闉咫尺之地。退伏鄕廬。惟鈇鉞是俟。不自意免相之命。旣出曲保。合辭之停。又在不日。上以含恩。下以訟罪。益不勝窮蹙之至。噫嘻。痛矣。前後鞫獄何限。而豈有如今番獄情之至凶慝絶悖惡者乎。形跡則不啻狼藉。端緖則不啻透露。而若論其排布之巧密。脈絡之綢繆。斷非絶塞數三愚氓。所可辦者。則其必有慫慂指揮。作爲窩窟根柢者。毫無可疑。凡爲今日臣子者。孰不明目張膽沬血飮泣。必欲窮究明覈斬芟搗蕩。以嚴天討。以報國讎也哉。臣雖不肖。亦具秉尋。一自按獄以來。食不甘。寢不安者。三朔于玆。其所以晝而思宵而度。殫精竭力限死鉤得者。豈後於人而秪緣知識昏闇。才智短拙。致使凶囚徑斃。獄情未覈。王法不嚴。以至分等之敎。率爾奉承。酌處之命。不能爭難。獄體國體。隳壞無餘。身爲委官。治獄如此。一則臣罪。二則臣罪。萬死不足贖。合辭嚴正之論。尙云晩矣。臣固甘受其罪。無辭自解。而聖度如天。曲加涵貸。一允終靳。爵秩自如。近密之臣。遠臨荒僻之村。隆擊之恩。猥及滓穢之身。藹然軫恤之德。若慈母之念少子。溫然諄復之誨。若嚴父之詔迷兒。負罪賤臣。何以得此於聖明。伏地瞻天。涕泣感祝。而竊惟治獄不善。臣實爲首。而按獄諸臣。旣被譴罷之勘。又許削黜之啓。而臣獨倖逭。一未蒙勘。不但有關廉隅。私心震怵而已。豈不大有乖於朝家綜核之政哉。且臣於副校理沈晉賢疏。有不勝萬萬慙悚者。鞫獄將罷之際。適聞諫長有聯箚之議。臣誠樂聞公議之不泯。不覺已事之爲嫌。果然求見草本。竟自損體。貽羞朝廷。儒臣堂堂之言。臣固愧服之不暇。何敢爲費辭自明之計。而刊改之典。旣請於出示之兩臺。則同罪之律。宜施於求見之大臣。臣罪至此。益無所逃。而聖恩優隆。庇覆之拂拭之。拔之坑坎。置之衽席。此生此世。此恩奚報。臣雖頑如木石。豈不仰感生成之澤。趨伸區區叩謝之忱。而顧臣負犯之深重。未被嚴勘之前。無非臣席藁俟命之日。則今何可自幸臺啓之遽停。猥藉恩諭之旋降。憑恃寵靈。冒沒廉恥。重犯無忌憚之誅哉。歷日泯默。亦不勝轉益惶蹙。玆不得不冒萬死哀籲於天地父母之前。伏願聖明。俯垂諒察。亟降威罰。以治臣前後之罪。伸公議而明國綱。謝人言而安私分。不勝大願。答曰。省疏具悉卿懇。多少俱在敦諭中。卿須體予虛佇之至意。卽爲入城。聽予面諭。敦諭曰。日昨謁陵之行。卿果迎駕路左云。而未及聞知。不得引接。予懷方悵。卿疏際到。欣慰良深。而其所自引。何若是過中。卿之今番所遭。直一不幸。臺言旣發。獄體宜顧。向者許副。予豈獲已。旣免相則公議行矣。旣停啓則私義伸矣。至於堂疏云云。出示之失。在於臺臣。卿之受而過眼。適偶爾。風寒尙峭。江舍尤冷。念卿衰疾。寧容久處。卿須體予慇懃之意。安心卽日入城。仍傳曰。此批答及敦諭。承旨傳諭于領敦寧。與之偕入。春務方殷。分辦纔過。列邑輪供之弊。不可不念。偕來承旨自持飯。畿邑切勿等待事。分付畿營。以安大臣之心。
정조 10년
正言李羽晉疏曰。伏以。臣於言責之地。夫何嘗一分近似。而乍遞旋授。迨無虛月。有除輒膺。若固有之者。實出含恩畏義。惟以隨分陳力。爲萬一酬報之計。而良謨蔑效於裨益。好官徒竊於淸要。居常愧懍。如負大何。第臣偏母素患痰癖之症。當寒輒肆。近因春寒之猝峭。重以外氣之闖發。寧日常少。藥餌爲命。臣昨自陪班歸家省視。則諸症越添。一倍凘頓。寒熱交作。飮啖全却。臣方入而扶將。出視刀圭。時日之間。實難離捨。侍班將備。試牌在卽。以此情勢。末由趨膺。玆陳短章。仰瀆崇嚴。伏乞聖慈。特命鐫遞臣職名。以便救護。仍治臣瀆擾之罪。以肅朝綱。不勝幸甚。臣方請急之不暇。而事在目下。不容泯默。敢此附陳焉。親臨閱武。事體自別。而捲陣赴場之時。旣不能關由於留都大臣。及其行操也。隊伍不整旗甲多失。常時之不能組鍊。已難曲恕。而至於向臺一面。不得發放。自有先朝定式。又有大僚擧條而全不察飭。擧多疎忽。旣失師律。且關事面。譴罷薄罰。不足勘罪。臣謂前禁衛大將徐有大。亟施削職之典。斷不可已也。答曰。省疏具悉。徐有大事。向臺一面之發放。旣犯禁令。且關後弊。雖已處分譴罷足矣。不允。爾其勿辭。救護母病。
정조 10년
丙午二月二十七日卯時。上詣春塘臺。重試對擧別試文武科殿試入侍時。行都承旨金尙集。左承旨趙鼎鎭。左副承旨洪仁浩。右副承旨趙衍德。同副承旨李敬一。記事官金孝建。假注書金祖淳。記事官金鳳顯李崑秀尹行任。二提學朴祐源。直閣鄭大容。以次侍立。上具翼善冠衮龍袍。乘輿由貳極門。詣春塘臺御大次。讀券官領議政鄭存謙。兵曹判書徐有隣。侍讀官行副司直朴天衡李東馨。膺敎趙濟魯。校理洪義浩。等考官行司直李命植行副司直趙時俊。參考官行副司直李夔。行副護軍李邦五。文兼李尙度。宣傳官金爔等以次進伏。上命有隣。書別試殿試表題。擬宋曹彬謝於江南征行之日。禁中賜酒。沃其面撫其背。戒勿妄殺。仍諭以平定之日。面賜相印。直赴殿試賦題壯元峰。有隣書訖。懸題官。詣懸題所懸之。武擧子呼名發射命書榻敎曰。未肅拜兵曹參知許遞。前望單子入之。上曰。新除授承旨。牌招察任。出榻敎刑曹判書李在簡。以雲劍侍立。進前奏曰。效忠支屬捉來時。文書中。效忠之與珍島郡守往復書札。有數三張。內外朝界限。何等截嚴。而身爲守令。與閹豎相通。萬萬驚駭。其一則具宅柱聞已作故。其一則李慶麟。方在外任。身故之人。雖無可論。慶麟則不可不嚴勘。敢此仰達矣。上曰。爲先令該府。拿問重勘。可也。出擧條命書榻敎曰。前珍島郡守李慶麟。令該府拿問重勘。上曰。李慶麟本職。爲先改差。柒谷府使之代。今日政差出。上曰。雨勢如此。沾濕可悶。武科則以明日姑爲退場。儒生則竝令設給油幕。待畢呈試券。都承旨收來。可也。尙集承命退。上還內。諸臣退出。
정조 10년
丙午二月二十七日酉時。上御重熙堂。坐直承旨入侍時。右副承旨趙衍德。假注書金祖淳。記事官李崑秀尹行任。以次進伏。上曰。大司諫掌令前望單子入之。待下批。以監試官。卽爲牌招。出榻敎命書榻敎曰。玉堂前望單子入之。仍命退。承史以次退出。
정조 10년
行都承旨沈豐之坐。左承旨李亨元坐。右承旨趙尙鎭未肅拜。左副承旨趙衍德坐直。右副承旨李夔未肅拜。同副承旨李敬一坐直。注書金孝建仕一員未差。假注書金祖淳仕直。事變假注書李儒修仕。
정조 10년
李敬一啓曰。明日常參經筵。取稟。傳曰。停。
정조 10년
沈豐之啓曰。副校理洪樂恒。昨夜除拜後。旣在闕中。不爲肅謝。直爲出去。事甚未安。推考警責。何如。傳曰。允。
정조 10년
沈豐之啓曰。右承旨趙鼎鎭。今日不爲仕進。卽爲牌招。何如。傳曰。許遞。前望單子入之。
정조 10년
承旨前望單子入之。趙尙鎭李夔落點。
정조 10년
李敬一啓曰。明日抄啓文臣課講時。何承旨進去乎。敢稟。傳曰。都承旨進去。
정조 10년
傳于李敬一曰。下直守令留待。謝恩守令。仍令當日辭朝。陵參奉亦爲留待。
정조 10년
傳于李敬一曰。都承旨與下直守令及陵參奉入侍。
정조 10년
備忘記。坡州牧使洪仁默下直。長弓一張。長箭一部。片箭一部。筒兒一箇賜給。
정조 10년
玉堂臺諫前望單子入之。副校理申馥。司諫李濟萬。掌令白師謹柳孟養。正言尹羽烈落點。
정조 10년
李敬一啓曰。假注書金祖淳。身病猝重。勢難察任。今姑改差。何如。傳曰。允。
정조 10년
金祖淳改差。代以朴蓍壽爲假注書。
정조 10년
朴蓍壽有頉。代以李德鉉爲假注書。
정조 10년
以偕來承旨洪仁浩。領敦寧洪樂性處敦諭事狀啓。傳于李敬一曰。因偕來承旨之奉職無狀。昨夕敦諭。今於夜深之後。始見傳諭形止。承宣纔已處分。而因此卿之入城。又差了一宿。豈勝咄嘆。昨筵亦有申及於首揆者。卿想聞知。若以遽然入城。爲難安之端。則進住近城之地。以便傳諭之往來。在公私。豈不便好乎。以卿平日無適莫無界限之奈守獨於今日。如是牢讓乎。誠非始料之所及。卿須安心勿辭。卽起前進俟間隨承宣入侍事。偕來承旨。更爲傳諭。夜漏已近四鼓。偕來進去承旨。勢難留門出去。待開門卽爲往宣。
정조 10년
以京畿監司狀啓。祭報稽滯守令論罪事。傳于李敬一曰。莫重報辭之遲滯。雖甚稽忽。本牧倅方以地方官。監董陵役。宜有參恕之擧。姑先推考。稽報之邑倅。旣施問備。則獻官宜無異同。亦爲推考事。回諭。
정조 10년
兵曹口傳政事。副司果單鄭萬始金熙朝趙濟魯。
정조 10년
以禮曹參判李文源陵所始役事狀啓。傳于李敬一曰。雖未躬臨。始役以後。憧憧一念。不敢可弛。卿等着意董役。補土築石。被莎時形止狀聞。烟軍。係是應赴之役。不得不如例使用。而凡係貽弊之端。另加禁戢事。回諭。
정조 10년
以京畿監司啓本。和義君墓所偸葬。不爲痛禁委折。査問該牧事。傳于李敬一曰。以此報辭觀之。頑民之不有先朝受敎。恣意容奸之狀。明若觀火。卿其除尋常親執嚴査決處後狀聞。此後復有若此之弊。一依先朝下敎遵行。本官如不察禁。本道又不察治。則隨現地方官道伯。難免其責。以此有旨辭意。自卿營。成給文券於奉祀孫處。以示朝家仰述之意。擧行形止。亦爲狀聞事。回諭。
정조 10년
趙衍德。以兵曹言啓曰。今番重試武科初試時。借講罪人黃海道載寧居出身金致咸。依下敎。臣親執嚴棍十五度後。慶尙道迎日縣。水軍充定。代講罪人安岳居閑良金宗魯。旣自刑曹。決杖一百後移送矣。全羅道興陽縣。水軍充定。倂定驛子。押送各其配所之意。敢啓。傳曰。知道。
정조 10년
李敬一。以武一所試官意啓曰。本所今日平明開場。而初試擧子當付元額九十六人內。捧單實數爲七十五人矣。先自天字。木箭試取之意。敢啓。傳曰。知道。近來科場。飭禁稍弛。親臨殿試。猶且無難代射。試所設場。奸弊當愈甚。式年科異於庭試。尤當嚴束。此意知悉。惕念擧行。萬一疎緩。卿等及監試官。難免重勘。以此批旨。亦令二所知悉。
정조 10년
李敬一。以武一所試官意啓曰。本所天字。片箭應射擧子四十四人內。入格爲二人。地字未畢試而日暮。姑停之意。敢啓。傳曰。知道。
정조 10년
李敬一。以武一所試官意啓曰。本所木箭。今已畢試。而應射擧子七十五人內。入格爲六十八人矣。鐵箭。仍爲試取之意。敢啓。傳曰。知道。
정조 10년
李敬一。以武二所試官意啓曰。臣所今日自天字至地字半字。木箭應試七十七人內。三矢入格四十人。二矢入格二十一人。一矢入格九人。合爲七十人矣。木箭旣已畢試。鐵箭自天字。仍爲試取之意。敢啓。傳曰。知道。
정조 10년
李敬一。以武二所試官意啓曰。臣所今日鐵箭應試七十人內。具三矢入格六十二人。二矢入格七人。一矢入格一人。合爲七十人矣。鐵箭今已畢試。片箭自天字。鱗次試取。姑無入格。而日暮姑停之意。敢啓。傳曰。知道。
정조 10년
李敬一。以武二所試官意啓曰。臣所所付擧子原數九十四人內。及第一人。京擧子二人。原春道擧子四人。全羅道擧子三人。平安道擧子三人。慶尙道擧子四人。合十七人。無緣不呈單子除。實七十七人矣。今日平明開場。先自木箭試取之意。敢啓。傳曰。依一所草記批答。惕念擧行。可也。
정조 10년
趙衍德。以義禁府言啓曰。奉常寺啓辭內。濟州牧使尹得逵爲先罷職。其罪狀。令攸司稟處事。允下矣。尹得逵時在任所。依例發遣府書吏。交代後拿來。何如。傳曰。待待命拿囚。
정조 10년
趙衍德。以義禁府言啓曰。因濟州牧使尹得逵狀啓刑曹粘目內。大靜前縣監朴尙春。移本府處之事。允下矣。朴尙春時在任所云。依例發遣府羅將。交代後拿來。何如。傳曰。待待命拿囚。
정조 10년
趙衍德。以義禁府言啓曰。茂山府定配罪人萬軾子之忠擊錚原情。據刑曹草記批旨內。依前批旨擧行事。命下矣。萬軾之負犯。事關隄防。從前成命之下。不卽擧行。蓋緣公議之至嚴。今不可以其子之鳴金。有所輕議。不得擧行之意。敢啓。傳曰。知道。
정조 10년
趙衍德。以義禁府言啓曰。卽接平安監司鄭一祥牒報及成冊。則以爲謀逆同參罪人泰守弟就成。年前轉乞出他。不知蹤跡。就成子三歲兒巖回。捉囚順安縣云矣。就成各別譏詗。期於捕捉之意。分付該道道臣。而大典通編推斷條有曰。逆賊父年八十者。減律絶島定配。二三歲兒應在放流者。勿爲定配矣。巖回所當緣坐安置。而年今三歲。依法典免坐。何如。傳曰。允。
정조 10년
李敬一。以刑曹言啓曰。因本曹草記。猥濫擊錚人李範祚姜載坤李春成等。考律勘處。金弼瑞。嚴刑遠配事。命下矣。取考律文。則大明律越訴條有曰。若迎車駕及擊登聞鼓申訴。而事重者。從重論同律。對制上書。詐不以實條有曰。凡奏事上書。詐不以實者。杖一百徒三年。依此律。李範祚姜載坤李春成。各決杖一百後。李範祚欲免軍役罪。忠淸道永同縣。姜載坤。以不干田土事。屢煩濫籲罪。石城縣。李春成欲推田畓罪。黃海道金川郡。竝徒三年定配。金弼瑞宮屯折受處。稱以無土罪。嚴刑一次後。平安道雲山郡遠地定配。狎送于各其配所之意。敢啓。傳曰。知道。
정조 10년
禮曹啓目。前參奉洪天普上言內辭緣。上裁。何如。判付啓。翁主奉祀。與他自別。有子三人。不許立後。亦爲無據。特爲依願立後事。分付爲良如敎。
정조 10년
戶曹啓目。北部居幼學張應漢上言內辭緣。置之。何如。判付啓。大嬪私親本家。因先朝特敎。月給米苞。歲致祭需。自丙申年代盡宮房田土出稅之後。月結歲致之規。似在減罷之中。而朝家姑未聞之。不得參量代給是如乎。觀此上言。其矣所訴。雖甚猥越。其在迎體聖意之道。不可仍爲置之。俾絶香火之需。月給雖難遽議。歲致宜有定式。此一款。令惠廳參考可據之例。該堂登對時稟處之意。分付爲良如敎。
정조 10년
刑曹啓目。觀此李義寬上言云云。同罪之德九旣已蒙宥。則其矣父慶福。合有疎釋之典是白乎矣。臣不敢擅便。上裁。何如。判付啓。然則放送事。分付爲良如敎。
정조 10년
刑曹啓目。觀此李召史上言云云。外邑獄情。有難懸斷。令道臣。詳査啓聞後稟處。何如。判付啓。除尋常親執詳査狀聞事。分付爲良如敎。
정조 10년
刑曹啓目。罪人文尙廉。趙廷舜原情云云。所當竝加重勘。以懲日後是白乎矣。旣有取招以聞之命。上裁。何如。判付啓。申飭之下。如是作俑。萬萬痛駭。掖屬如此。來頭上司下隷之作弊。何以禁戢。文尙廉段。卽其犯科地方定配。趙廷舜段。更爲各別嚴治。以懲他掖隷次。移送兵曹。以待處分爲良如敎。
정조 10년
刑曹啓目。觀此奴石黃上言云云。科場用情。罪名至嚴。不可以其矣情理之可矜。無端放釋。上言內辭緣置之。何如。判付啓。罪雖罔赦。情則可原。放送爲良如敎。
정조 10년
修撰李晴疏曰。伏以。人臣之受恩於君父者。從古何限。而幸際不世之會。濫蒙非常之眷。豈有如臣者哉。噫。臣之毛髮頂踵。伊誰之賜也。跡本孤寒。性極庸陋。內失家庭之學。外乏師友之益。空疎淺短。只一蒙騃。早竊科第。又犯不幸之戒。本末長短。固莫逃於淵鑑之下。而惟殿下拂拭之庇覆之。憫其性之愚騃。則導之如慈父。矜其才之鹵莾。則誨之如嚴師。旣置講製之邇列。旋授臺閣之華銜。天地陶鎔之仁。殆若偏厚於臣身。臣每瞻天頌祝。感淚被面。思欲竭誠盡力。以報聖恩之萬一。而只緣臣姿鈍而識淺。課習則無尺寸之長。言責則蔑絲毫之裨。雀鼠太倉。徒增罪戾。且惶且恧。若隕淵谷。不意玉署新除。遽出於千萬夢寐之外。臣聞命惝怳。益不知所以自措也。夫瀛館淸選也。論思重任也。苟非鴻儒駿彦望實具備者。則莫宜居是職也。況今睿學高明。經筵日開。尤宜峻選經術之士。以界啓沃之責。而今以如臣濫竽。苟然充數。則其何以備顧問而掌絲綸哉。朱子所謂闒茸之輩。或得參錯於其間。未有箴規之效者。正指如臣之類也。臣每誦此言。竊不勝懼然自失。臣雖不費辭丐免。日月之鑑。庶幾俯燭而無餘矣。且臣前忝諫職。擧措顚錯。處義郞當。以致堂箚峻發。臺評踵至。狼狽劻攘。令人駭笑。至今追惟。愧汗浹背。以此情地。雖該司庶僚。尙難冒據。豈可以時日之稍久。職名之差異。晏然復玷於三司之列哉。第緣郊幸隔日。召牌荐辱。臣於是時。不敢言私。章皇出肅。冒沒承膺。而今若以因緣事會。副急一出。仍爲蹲據之計。則其爲壞廉防而玷名器者。當復如何。伏乞天地父母。特垂哀憐。亟削臣新授職名。以重名器。以安私分。不勝大願。臣方乞免之不暇。豈宜贅及他說。而區區願忠之忱。有不能自已者。略效獻芹之誠。翼蒙察蕘之明。惟聖上澄省焉。臣竊伏惟念天下之事有本末。爲治之方有先後。本者何也。修身是也。先者何也。養民是也。古之聖王。莫不以修身爲本。養民爲先。夫修身之方。卽是窮理也。誠意也。正心也。而其所以行之者一也。養民之要。卽是求賢也。厚生也。修敎也。而其所以行之者亦一也。一者。何也。誠之謂也。修身而無誠。則身不可以修矣。養民而無誠。則民不得以養矣。子思子曰。不誠無物。孟子曰。至誠。未有不動者也。誠之爲義。可不重歟。臣竊惟我殿下聰明睿知卓越百王。窮理則極天人性命之奧。存心則傳堯舜精一之法。內無音樂貨色之娛。外絶馳騁戈獵之好。凡所以爲聖學之累者。絶無一毫之可言。修身之方。可謂至矣。而竊覸其發於外者。則終朝引對。未見吁咈之美事。至昃勞勤。徒欠保嗇底工夫。絲綸之間。辭氣太露。黜陟之際。喜怒或偏。施措輒近於文具。聰聽過詳於細務。率多因循姑息之意。莫致奮勵振作之效。則殆殿下修身之方。恐欠於誠字上做工矣。十載臨御。一念圖治。當春則下賑窮恤困之音。遇歉則施蠲賦減稅之澤。近自都畿市廛之間。遠至峽野嶺海之外。苟可以爲惠於民者。了無一事之或遺。養民之政。可謂盡矣。而若論其目下所見。則賦役頗繁。農民無擔石之資。海澤有稅。浦人失魚鹽之利。隣族之徵。積弊未祛。烟戶之役。邑規不均。田政或紊於俵災。兒弱尙患於簽丁。窮民多失所之憂。富人少安土之樂。則恐殿下養民之政。亦欠於誠字上用力矣。鳴呼。一心不誠。萬事皆假。何往而可行。一心苟誠。萬事皆眞。何往而不成。是故周子曰。誠者。聖人之大本。從前數者之弊。皆由於我殿下大本之未盡。則顧今一反之道。惟在懋實德而行實政矣。伏願殿下。毋曰德已修而治已成。益勉窮理正心之工。而以盡修身之誠。益思求賢修敎之道。而以極養民之誠。以至動靜語默之間。無一時不誠焉。政令施措之際。無一事不誠焉。則聖德日就於高明。民俗自底於雍熙。豈不休哉。臣竊嘗聞三代之盛也。罔不以敎儲爲先。夫儲嗣國本也。國本正而天下定焉。是以虞史。重敎胄之義。禮經。替以正之休。目今悠悠萬事。豈有過於是者哉。恭惟我春宮邸下溫文之姿。已著天性。英睿之識。漸聞日啓。昨年重陽之始講也。儀度儼然。讀音洪暢。滿庭環瞻。莫不忭躍。德性之成就。氣質之薰陶。此其時也。而貽燕之謨。屢發於絲綸。招徠之音。頻及於遺逸。身敎之道。無一事之或欠。求賢之誠。無一人之見漏。前後廷臣之以此說而備進者。擧皆嘉納而體受之。則我聖上敎導之方。固無所不容其極。以臣愚蒙。其何敢更陳他說。而第念震宮之尺衣漸長。离筵之法講將開。文雅謹敕之人。非不簡備於賓僚。而尤宜廣求宿德之士。以裨輔導之責矣。蓋取人之道。雖以文學爲先。而如或偏重於文華。則重厚純慤之人。或不得見售。敏慧捷給之輩。恐不免雜進。是以孔子曰。與其史也寧野。惟殿下。深留意於從先進之治。以遺我春宮邸下。則實爲我東方億萬年無疆之休矣。臣於向來病伏鄕廬時。竊伏聞殿下敬惕於天災。乃於臨門朝參之日。特令百僚。各盡所懷。臣於是聞命蹶然。似若疾痛之去身。蓋庶僚進言之中。必有捄災之嘉猷矣。以殿下擇蕘之明。必有採用之實效矣。尙未聞用某說而行某政。聽某言而革某弊。臣竊訝惑焉。未知庶僚中。無一人進可用之言而然耶。抑有之而殿下無察納之誠而然耶。博詢衆論。莫此爲盛。而終無實效。又莫此爲甚。則此不過上下之間。徒設一番文具而止耳。如此而天譴將何以仰答。嘉言將何以得聞。夫弭災之道。惟在人君一心上誠不誠而已。是以成湯身禱而大雨隨至。太戊修德而祥桑自枯。在上之人。苟無仰孚天心之道。雖使嘉言昌謨。日進於前。亦無益矣。此亦在殿下誠心反求之如何耳。願留睿念焉。鳴呼。近日之弊。莫不以因循彌縫。作爲一副當規模。庶政之不擧。國綱之懈弛。皆由於此。而至於懲討一事。是何等大義理。首尾十年。一向靳持。聯篇累牘。便成臺閣之故紙。終未能拔祛根柢。猶不免生下種子。舊賊未除。新逆疊出。以至近日諸賊。又復愈出而愈凶。雖其頭面改換。不出鋤棘之徒。苟求脈絡貫通。無非釁孽之輩。眞贓旣綻。參證俱獲。政宜執其端而窮其本。因其流而索其源。期於打破窩窟。永絶禍根。而三朔設鞫。一未得情。畢竟刑章。只施於守漢兩賊。旋因賊夏之徑斃。諉之以鉤覈路絶。乃至有分等酌處之擧。按獄僨事之責。三司之論。前已悉之。而臣愚死罪。竊恐我殿下務在鎭安之政。而忽於慮患之策。過加繹騷之憂。而急於收殺之道。致使亂本未拔。隱憂長在。思之及此。寧不懍然而心寒哉。顧今究問之道。惟在於德夏之支屬。守漢之徒黨。臣謂亟允臺閣之請。更令設鞫。期於窮覈端緖。以絶凶逆滋蔓之患。以除國家無窮之憂焉。疏曰。省疏具悉。新登瀛選。有此陳勉。極庸嘉乃。當留意。爾其勿辭察職。
정조 10년
前典牲直長閔彝顯疏曰。伏以。臣自頃以來。屢誤恩眷。辭不敢當。則天聽愈邈。而寵章愈隆。只得一味泯伏。不敢復事煩籲。迺於前月十五日。又被別諭敦召。曾未數日。復有憲府除旨馹召繼降。噫。延訪之擧至重。而每廁其間。臺省之職至榮。而輒據其列。臣是何人。敢當斯恩。伏地隕越。益無所措。如使臣冒昧叨竊。若固有之。則臣心媿恥。雖不暇恤。獨不念聖朝擧措。大有乖於綜核之實乎。玆不得不冒死仰瀆。冀蒙恩愈。惟聖明之垂察焉。臣伏見諭旨。首以誠淺慙恧爲敎。申以經席圖治之切。胄筵講學之急。而責臣以幼學壯行之義。臣奉讀未半。不覺五情顚錯。求死不得也。夫以臣子之逋慢辜負。及反致君父之引以自咎。則臣之罪戾。至此而益不可贖。蓋其跡賤學蔑。本末庸謬。不足以仰備顧問。曾已屢陳實狀。伏想聖明。必賜照燭。而猶且復加存錄。有此收召之擧。秖緣臣忱誠淺鮮。言辭拙訥。終無以感格宸聦也。內自循省。慙悚曷極。雖然殿下之於臣。雖或未及審察而有所輕授。寧容一向敦迫。至再至三。使名器益淆。聽聞愈惑。而臣亦自知甚明。始旣不敢冒膺。今安得怵畏嚴命。苟然承當。以辱朝廷而羞當世乎。且伏念春宮邸下。令質天成。睿智日長。昨年重陽之節。肇開离明之筵。此誠宗社無疆之休。臣民莫大之慶也。其於別設講官。正宜搜揚巖穴。博求道術之士。以資詢訪。以任輔導。而臣於此際。久據其選。是雖强僬僥而擔鼎呂。不足以喩其不稱也。至於幼學壯行。古訓則然。而以是責之於臣。亦有不然者。夫所謂學者。學其當行之道也。行者。行其所學之實也。臣旣幼無所學。而妄欲自託於壯行之訓。則求之事理。又豈不舛誤耶。況臣所叨憲職。有國之紀綱。一時之名論係焉。如非朝紳之公明正直風裁自持者。莫宜居之。尤豈容以如臣至庸極愚蔭塗下品之人。越格而苟充。以上誤國事。下妨賢路也哉。嗚呼。臣之情跡。蓋亦窮蹙。有召而不赴。除官而不謝。有若草野之倨傲。而夙昔犬馬之誠。寤寐延頸之忱。無以自達於仁愛之天。此豈臣之所樂爲。誠以分所不堪。義在必辭。終始違慢。甘自陷於方命之誅。怵惕徊徨。不知所出。伏乞聖慈。俯賜矜諒。許遞臣本兼職名。收回召命。仍治臣罪。以安私分。以肅朝綱。不勝幸甚。疏曰。省疏具悉爾懇。向日敦召。罄悉至意。冀回若浼之心。庶副如渴之望意。巽章又到。遯志益堅。懼然失圖。繼以悵缺。噫。士生斯世。自非果忘者。豈不思出而行道。展布所蘊耶。況爾初非高踏之士。本是世祿之臣。同休共戚之義。愛君憂國之心。寧後於他人。而剡焉之登。已過三載。旌招之禮。凡厥幾次。一向邁邁。固守東岡。此豈所望於爾者哉。莫非予緇衣誠淺。權輿不承之致。反顧慙恧。無以爲喩。顧今春晷漸長。胄筵將開。輔導之方。此時爲急。微爾讀書之士。誰任薰德之責。爾須諒予諄複之諭。體予虛佇之望。復勿固辭。賁然登途。此批答。下諭于持平閔彛顯處。
정조 10년
諮議曺霖疏曰。伏以。臣猥被召命。今至三歲。每一命下。輒上乞免之章。控籲危迫之忱。庶幾天日下照。且謂人言必至。聖度包容。不加之罪。朝廷寬大。䮕正無聞。非臣之自暴其愚陋無用之實。雖以聖上之明鑑。無以俯燭微悃。而屢慁天聽。極知猥越。遲回多日。兢惶罔措。衷私所激。迫不得已。乃敢疾痛之呼於天地父母之前。伏願聖明。少垂察焉。臣性本愚鈍。才識魯劣。旣蔑矯揉之工。又無師友之益。凡有言動。咎悔日積。審己量才。百無一能。窮居屛蟄。罕與人接。從來奏薦之議。皆出於平生未嘗識面之人。蓋目之所覩。易辨其賢愚。耳之所聞。難詳其虛實而然也。指愚謂賢。以虛爲實。而其終也。曷嘗有不爲之顚踣狼狽者乎。臣雖迷愚。亦具秉彝。若孩提之童。無所知識而知愛其父母也。愛戴我聖上之心。嚮慕我元良之誠。憧憧夙夜。斷斷無他。苟有贊襄之才。涓埃之效。豈敢爲飾讓之曼辭便身之私計。以犯違逋之律哉。不才實未能信之心。人所不知而己所獨知。自知旣明。而猶且輕致其身。則是欺天也。自欺欺人。殃咎必至。欺負聖明。罪不容誅。豈止跡近慢蹇薰心跼蹐而已哉。矧令犬馬之齒七十有六。精神昏憒。舊識茫昧。前忘後失。動作顚錯。臣雖欲感激洪造。且畏分義。一謝恩命。其勢末由。不然則安有君命於上。而爲臣子者。晏然在家。違拒不動之理哉。恩諭復降。旨意嚴重。到此地頭。罪戾愈積。又不得不仰首更籲。冀蒙矜諒。僭畏瀆撓。罪又萬殞。伏乞聖慈。洞察愚陋。絶其召命。放棄草野。安其分願。千萬至祝。答曰。省疏具悉。爾以自首窮經之士。其於此箇義理。想必講之有素。而固守林泉之志。若浼弓旌之招。無乃以斯世謂不可有爲歟。不然。爾之今日處義。豈不有乖於幼學壯行之義耶。噫。前後敦召。罄悉心腹。而遐心莫回。巽章又到。反顧歉嘆。無以爲喩。況今春氣向暖。日晷漸永。尺衣看長。胄筵將開。顧爾所帶之職。卽是靑宮輔導之任也。爾須幡然登途。用副至意。此批答。下諭于諮議曺霖處。
정조 10년
丙午二月二十八日巳時。上御誠正閣。都承旨與下直守令入侍時。都承旨沈豐之。記事官金孝建李崑秀尹行任。載寧郡守金基厚。長湍府使李觀賢。洪州牧使柳甲基。高山縣監李義逸。以次進伏訖。上曰。提調入侍。賤臣承命出。與藥房提調李命植偕入進伏。命植曰。日間。聖體。若何。上曰。一樣矣。命守令各進前奏職姓名。觀賢進奏。上曰。惕念奉公。可也。甲基進奏。上曰。以侍從之故。不問七事。本州物重地大。加意爲治。可也。義逸進奏。上曰。不變桂坊時樣子矣。上曰。孝陵參奉入侍。賤臣承命出。與孝陵參奉。偕入進伏。上曰。汝年。幾何。直休曰。五十一歲矣。上曰。汝於先儒臣金麟厚。爲幾代孫乎。直休曰。九代孫矣。上曰。汝祖之年年七月夜痛哭萬山中之詩。予嘗悲之。故今此特除汝職。意有在矣。致祭祭文。當親撰以下。汝下去時陪往。可也。命書榻敎曰。進御補脾化痰湯五貼劑入。命退。諸臣以次退出。
정조 10년
丙午二月二十八日巳時。上御重熙堂。右副承旨入侍時。右副承旨趙衍德。假注書金祖淳。記事官李崑秀尹行任。以次進伏訖。上命承旨讀公事訖。命書傳敎曰。未肅拜玉堂許遞。前望單子入之。新除授玉堂。待畢試後牌招。命書榻敎曰。吏曹上言回啓。令次堂擧行。命書傳敎曰。司諫鄭萬始許遞。仍命退。諸臣以次退出。